Vesna Lovrec Vozilo, s katerim se je pripeljal napadalec.

Malo po 14. uri je v Mariboru, v križišču Titove ceste in Ulice pariške komune, v bližini stavbe Telekoma, prišlo do streljanja, nam je potrdila Policijska uprava Maribor. Po do sedaj znanih podatkih je ena oseba pri tem umrla, še ena je poškodovana. Storilca so policisti že prijeli. Križišče je zaprto za promet.

Vesna Lovrec Prizorišče streljanja v Mariboru.

Naša novinarka Vesna Lovrec s kraja poroča, da so priče povedale, da je strelec izstopil iz vozila, pristopil k drugemu vozilu in začel streljati. Priča dogodka, ki ima v bližini pisarno, je povedala, da je napadalec izpraznil kar dva nabojnika, nato pa se predal. V napadenem vozilu je mrtev obležal moški, drugi pa je bil ranjen v roko in se je zatekel v Telekomovo stavbo, kjer so ga že prevzeli reševalci ter odpeljali v bolnišnico. Storilca so policisti prijeli na kraju in je še vedno tam.

Vesna Lovrec

Vesna Lovrec Prizorišče streljanja v Mariboru

Na 113 je zaradi streljanja poklical očividec, ki se je pred streljanjem peljal proti središču mesta, ko je peljal otroka na popoldanski dogodek v vrtec. Peljal je v koloni, po desnem pasu, ko je zagledal, da je voznik modrega enoprostorca zapeljal pred chevroleta. Napadalec je izstopil iz avta, udaril po šipi chevroleta in pričel streljati. "Ustrelil je zanesljivo desetkrat, pokalo je. Odpeljal sem naprej, se ustavil pri Hoferju in poklical policijo," pravi Mariborčan. Večeru se je javila srednješolka, ki je bila tik po dogodku na avtobusu. "Nastala je panika, pretreseni smo bili vsi," je povzela občutke grozljivega prizora. Videla je žrtev streljanja, prav tako storilca.